Izvještaji

Sinoć smo imali prilike vidjeti nesvakidašnji koncert za naše prostore. Tako su Death Grips jučer bez puno razmišljanja pomeli Tvornicu kulture, a o onome što je ostalo iza njih pričat će se još neko vrijeme.

Uvijek sam bila osoba koja je dijelila ljude na one koje vole Death Gripse i one koji ih mrze. Oni su uistinu bend za sebe i ono što je svakako jasno da njihova muzika nije za svakoga. Svoj kultni status dobili su već 2011. izlaskom mixtapea Exmilitary, kada je svijet prvi puta mogao čuti MC Ridea kako uzvikuje: 'Guillotine!'. Od tad njihova je publika samo rasla, čemu su pridonijele i recenzije Anthony Fantana, YouTube glazbenog kritičara, koji je postao svojevrsna maskota benda. Od samog objavljivanja njihovog gostovanja u Zagrebu, počeli su se gomilati razni memeovi na Facebook stranici koncerta, što je svakako davalo do znanja da je publika spremna na ono što ih čeka.

Galerija

DEATH GRIPS - Zagreb, Tvornica kulture, 08.06.2017. - galerija



Mislim da ih je dočekalo ono što su htjeli. MC Ride, Zach Hill i Andy Morin su bez pozdrava započeli svoj set, službeno ga otvorivši sa ''Whatever I Want (Fuck Who's Watching)''. Jučer nije bilo mjesta scenografiji i velikom light showu. Sve se svelo na njihov rad i energiju frontmena Ridea. On je tako od početka počeo žestoko, a njegovoj agresivnosti je došao kraj tek na kraju koncerta. Gripsi su pomeli svoj set, bez pauze između pjesama, bez slatkorječivih riječi 'You guys are the best audience' i sličnih gesti kojima se ostali bendovi često služe. Međutim, time se nisu doimali bezosjećajnim ili kako su ovdje da odrade svoje i krenu dalje. Upravo suprotno, vidjelo se da žele dati sve, ali naravno na svoj način.



Ono što je na mene ostavilo najveći dojam bio je jedan jedini MC Ride. Pod prigušenim svijetlima pozornice njegova pojava činila se na trenutke predatorskom, kao da je u svakom trenu spreman na napad. Taj njegov nastup djeluje hipnotizirajuće, budući da u jednom trenutku shvatiš kako on na pozornici nije sam. Energija ostatka benda je isto bila na razini, a svog frontmena su pratili u svojim mogućnostima. Cjelokupnoj atmosferi je, naravno, doprinijelo i društvo okupljeno u Tvornici kulture. Već od početka je počelo naguravanje u prvih par redova, a isto je samo u rijetkim trenucima stalo.



Koncert se nastavio sa ''Bubbles in This Jungle'' s posljednjeg studijskog albuma 'Bottomless Pitt', nakon čega su uslijedile ''Get Got'' i ''System Blower''. Upravo su na pjesme s 'Money Storea' jučer okupljeni nekako najbolje reagirali, što je bilo evidentno i pri izvedbi ''I've Seen Footage'' kada rijetki u Velikom pogonu nisu bili na nogama. Moram spomenuti kako je cijeli set bio izuzetno složen. Ovdje nije bilo mjesta 'filler' pjesmama, svaka je imala razlog zašto je tu. Spomenuti ću neke od favorita: ''No Love'', ''Up My Sleeves'', ''Inanimate Sensation'', ''Hustle Bones''...



Svemu je došao kraj nakon izvedbe ''Guillotine'', nakon čega su nas Death Gripsi napustili i to na razočaranje brojnih bez bisa. Iako su Zach i Andy mahnuli publici za kraj, Ride je odšetao bez pozdrava. Nije bilo ni potrebe, mislim da je tijekom koncerta rekao sve što nam je imao za reći.



